Ο **Λαδισλάο Μαζουρκιέβιτς** (*Ladislao Mazurkiewicz Iglesias*, 14 Φεβρουαρίου 1945 – 2 Ιανουαρίου 2013) ήταν Ουρουγουανός ποδοσφαιριστής. Έπαιζε στη θέση του τερματοφύλακα στις δεκαετίες του 1960 και του 1970, κυρίως στην Πενιαρόλ και στην Ατλέτικο Μινέιρο. Ένας από τους καλύτερους όλων των εποχών, ψηφίστηκε 12ος του 20ού αιώνα στις εκλογές της IFFHS.

Βιογραφία
---------

Ο πατέρας του ήταν μετανάστης από την Πολωνία, όπως φαίνεται και από το επίθετο και η μητέρα του ήταν ισπανικής καταγωγής. Η γιαγιά του έφυγε για το Μαλδονάδο, μαζί με τα παιδιά της, το 1939, για γλιτώσει από τους ναζί. Ξεκίνησε το ποδόσφαιρο στη Ράσινγκ Κλουμπ Μοντεβιδέο όταν ήταν 16 ετών και παρότι δεν ενδιαφέρενταν πολύ για τη θέση του τερματοφύλακα μικρός, του έδωσαν γάντια και κατάφερε να σώσει έξι πέναλτι σε 10 εκτελέσεις. Οι άνθρωποι της ομάδας κατάλαβαν αμέσως το ξεχωριστό ταλέντο του και προχώρησαν στην απόκτησή του. Έκανε ντεμπούτο το 1963 και έπειτα από δύο σεζόν, πήρε μεταγραφή για μία από τις μεγάλες του Μοντεβιδέο, την Πενιαρόλ. Είχε προλάβει ήδη να σηκώσει το Παγκόσμιο Κ-20 με τη «σελέστε».
Ο Μαζουρκιέβιτς αγωνίστηκε για επτά χρόνια και καταξιώθηκε στην Πενιαρόλ. Έπαιξε για πρώτη φορά στο στο Κόπα Λιμπερταδόρες απέναντι στη Σάντος του Πελέ και βοήθησε την Πενιαρόλ να φτάσει στον τελικό του 1965, όπου ηττήθηκε από την  Ιντεπεντιέντε. Έναν χρόνο αργότερα, ωστόσο, κατάφερε να σηκώσει τον τίτλο, επικρατώντας στον τελικό τη Ρίβερ Πλέιτ. Η Πενιαρόλ συνέχισε, επικρατώντας της Ρεάλ Μαδρίτης και παίρνοντας και το μοναδικό Διηπειρωτικό Κύπελλο στην ιστορία της, με τον Μαζουρκιέβιτς να έχει πρωταγωνιστικό ρόλο, πραγματοποιώντας εξαιρετικές εμφανίσεις και στους δύο αγώνες.

Το 1968 κατάφερε να διατηρήσει ανέπαφη την ομάδα εστία του για 987 λεπτά (11 αγώνες), επίδοση που ήταν η καλύτερη στον κόσμο εκείνη την εποχή. Βοήθησε την Εθνική Ουρουγουάης να προκριθεί στον ημιτελικό του Παγκόσμιου Κυπέλλου Ποδοσφαίρου 1970, όπου οι *charrúas* αποκλείστηκαν από την εθνική Βραζιλίας με 3–1. Στον ημιτελικό υπήρξε συμπρωταγωνιστής σε μία από τις θρυλικότερες στιγμές στην ιστορία του παγκοσμίου ποδοσφαίρου, όταν ο Πελέ σε προσπάθεια να τον ντριπλάρει με μία μοναδικής έμπνευσης *dribble de vaca*, τελικά απέτυχε: βλέποντας ο Πελέ την έξοδό του, έκανε αντίθετη κίνηση, σαστίζοντας τον έμπειρο τερματοφύλακα που έχασε παίκτη και μπάλα και πλάσαρε πέφτοντας, σε δεύτερο χρόνο, προς τη δεξιά γωνία του τέρματος. Η ακολουθία έδωσε την αιωνιότητα και στο Μαζουρκιέβιτς. Ψηφίστηκε ο καλύτερος τερματοφύλακας της διοργάνωσης του 1970. Δεν ήταν θεαματικός τερματοφύλακας. Η κυριότερη ικανότητά ήταν να αποτρέπει τον κίνδυνο. Η δυνατότητά του να προβλέπει τον έκανε σημείο αναφοράς για τη θέση του.

Αγωνίστηκε με τη φανέλα της εθνικής Ουρουγουάης (1965–74) συνολικά 36 φορές. Επίσης, ήταν προπονητής της Πενιαρόλ και τεχνικός τερματοφυλάκων την περίοδο 1988–89.

Ο κορυφαίος τερματοφύλακας Λεβ Γιασίν είχε χαρακτηρίσει το Μαζουρκιέβιτς ως διάδοχό του. Απεβίωσε στο Μοντεβιδέο σε ηλικία 67 ετών στις 2 Ιανουαρίου 2013. Τα αίτια του θανάτου του δεν δημοσιοποιήθηκαν.

Τίτλοι ως παίκτης
-----------------

**Πενιαρόλ**

* Πρωτάθλημα ποδοσφαίρου Ουρουγουάης (3) : 1967, 68, 81
* Κόπα Λιμπερταδόρες : 1966
* Διηπειρωτικό Κύπελλο : 1966

**Ατλέτικο Μινέιρο**

* Πρωτάθλημα ποδοσφαίρου Βραζιλίας : 1971

**Εθνική Ουρουγουάης**

* Πρωτάθλημα ποδοσφαίρου Νότιας Αμερικής (Κόπα Αμέρικα) : 1967

Παραπομπές
----------

1. ↑  «IFFHS' Century Elections». Ανακτήθηκε στις 17 Νοεμβρίου 2020.
2. ↑  «Λαδισλάο Μαζούρκιεβιτς: Ο φύλακας-άγγελος της Ουρουγουάης». Ανακτήθηκε στις 18 Ιουνίου 2022. [*νεκρός σύνδεσμος*]
3. ↑  «Le gardien uruguayen Mazurkiewicz est décédé». Ανακτήθηκε στις 18 Ιουνίου 2022.
4. ↑  «National Top Division goalkeepers longest "no goal" series». Ανακτήθηκε στις 18 Ιουνίου 2022.
5. ↑  «FRANCE FOOTBALL : Le club des cinq héros du Mondial 1970, à retrouver dans France Football». Ανακτήθηκε στις 17 Νοεμβρίου 2020.
6. ↑  «Λαντισλάο Μαζουρκιέβιτς: Ο άνθρωπος που... μπλόκαρε τον αέρα και συνδέθηκε άμεσα με τον Πελέ και την προσποίηση του αιώνα». Ανακτήθηκε στις 3 Ιανουαρίου 2023.
7. 1 2  «PELÉ PERD UN COMPLICE». Ανακτήθηκε στις 18 Ιουνίου 2022.
8. ↑  «9 of the greatest goals that never happened». Ανακτήθηκε στις 6 Μαΐου 2020.
9. ↑  «FIFA World Cup All Star teams». Αρχειοθετήθηκε από το πρωτότυπο στις 30 Ιουνίου 2016. Ανακτήθηκε στις 27 Μαΐου 2020. CS1 maint: Unfit url (link)
10. ↑  «Uruguay - Record International Players». Ανακτήθηκε στις 18 Ιουνίου 2022.
11. ↑  «Los técnicos que trabajaron en el profesionalismo». Αρχειοθετήθηκε από το πρωτότυπο στις 3 Ιουλίου 2018. Ανακτήθηκε στις 2 Ιανουαρίου 2013.
12. ↑  Contra.gr, Πέθανε ο θρυλικός Μαζουρκιέβιτς, 2-1-2013.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Λαδισλάο Μαζουρκιέβιτς** |

* Λαδισλάο Μαζούρκιεβιτς